Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Р.К. од Скопје, поднесена против Решението на Јавното сообраќајно претпријатие Скопје на 26.09.2024 година го донесе следното

 **Р Е Ш Е Н И Е**

Жалбата изјавена од Р.К. од Скопје, поднесена против Решението на Јавното сообраќајно претпријатие Скопје бр.03-4/6-1 од 16.08.2024 година, заведена во Агенцијата под бр.08-240 на 12.09.2024 година, **СЕ ОТФРЛА како недопуштена**.

 **О Б Р А З Л О Ж Е Н И Е**

Р.К. од Скопје, на 06.08.2024 година преку електронска пошта поднела Барање за пристап до информации од јавен карактер до Јавното сообраќајно претпријатие Скопје, со кое побарала по пошта и по е – маил, да и се достави следната информација:

 “ – Бланко-Урнек на Потврда согласно член 22 став 2 од Одлуката за интегриран тарифен систем за линиски превоз на патници донесена од страна на Град Скопје;

* Решение (согласно член 22 став 2 од Одлуката) за формирање на Комисија за поништување на оставена електронска картичка од корисниците, без примена потврда за одземање на истата и за која не може да достават доказ за извршена уплата на дополнителен билет или прекршочна глоба;
* Доказ за формирање на Комисијата за поништување на (мојата персонализирана електронска картица која ја оставив на контролори на ден 25.05.2024 година, потенцирам: Без за извршеното нивно одземање да ми врачат потврда согласно подзаконскиот акт), истата ја поништила во рок од 30 дена од одземањето на истата;
* Доказ дека на поништувањето на електронската картичка претходело писмено констатирање согласно важечката регулатива (која Вие мора и треба да ја знаете) со колкав уплатен износ на финансиски средства вложени во истата е сторено нејзино поништување;
* Доказ дали членовите на горенаведената Комисија имаат соодветни Изјави/Сертификати за доверливост согласно Закон за заштита на лични податоци и
* Доказ дека до поништувањето на мојата (персонализирана) ел.картичка истата е врачена на “чување“ до нејзино поништување согласно регулативата на службено/и лице/а кои имаат соодветни Изјави/Сертификати за доверливост согласно Закон за заштита на лични податоци.

 Воедно, со ова Барање повикувајќи се на истата одредба од ЗСПИЈК, Барам да бидам известена за исходот од поднесеното мое Барање/Иницијатива за поведување на дисциплинска постапка до директорот на ЈСП Скопје, електронски доставено на ден 07.06.2024 година на електронска адреса generalen.director@jsp.cpm.mk, за што приложено Ви го доставувам Барањето?Иницијативата како и првата страна од доказот за извршена електронска достава“.

Имателот на информации постапувајќи по наведеното барање донел Решение бр.03-4/6-1 од 16/08.2024 година. Во Образложението на решението е наведено: “...Сите прашања и барања во врска со одлуки и решенија кои произлегуваат од овој акт, Ве молиме да ги побарате во Град Скопје. Ве известуваме дека во однос на поништувањето на електронските картички, истото се врши по направен попис на сите електронски картички кои треба да бидат поништени а не конкретно за една, во случајот Вашата“.

 Незадоволен од донесеното Решение, Барателот на информации во законски предвидениот рок поднесе Жалба, заведена во архивата на Агенцијата под бр.08-240 на 12.09.2024 година. Во Жалбата меѓу другото е наведено: “ ...По приемот на решението доставено со обична поштенска пратка како и во отсуство на електронска достава на истото како што тоа е побарано и во барањето, ....Од причина што решението е нејасно и без конкретни и јасни нотации...“.

Постапувајќи по Жалбата, Агенцијата за заштита на правото на слободен пристап до информациите од јавен карактер истата **ја отфрли ако недопуштена**, поради следното:

Агенцијата за заштита на правото на слободен пристап до информациите од јавен карактер утврди дека Барањето на Барателот, поднесено до Јавното сообраќајно претпријатие Скопје на 06.08.2024 година, не претставува барање за пристап до информации од јавен карактер, туку станува збор за барање од надлежност на Претпријатието, кое било должно да постапи согласно своите надлежности, кој произлегуваат од материјалните закони по кој работи Претпријатието.

Од списите во предметот, Агенцијата утврди дека во конкретниот случај Барателот на информации, неосновано повикувајќи се на Законот за слободен пристап до информации од јавен карактер и занемерувајќи го јавниот интерес регулиран во чл.3 ст.1 алинеја 7 од истиот Закон, поднел барање за пристап до информации кои имаат личен карактер.

Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај Барателот се обидел да добие информација од Имателот на информации, неосновано повикувајќи се на Законот за слободен пристап до информации од јавен карактер.

Агенцијата за заштита на правото на слободен пристап до информациите од јавен карактер на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер, е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, а не негова законски неоснована и несоодветна примена.

Законот за слободен пристап нема за цел преку поднесување на барање за пристап до информации од јавен карактер, барателите на информации да остваруваат лични, приватни или индивидуални права или како странки да обезбедуваат докази за водење на други псостапки, дополнително да бараат и предлагаат преземање на управни дејствија и донесување на потврди, извештаи и/или други акти, за постапки кои се во тек, или врз основа на бараните податоци да бидат поведени други.

Законската дефиниција на “јавниот интерес“ значи дека остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.

Согласно погоре наведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:**Против ова Решение странката може да поведе управен спор пред Управниот суд во рокод 30 дена.

 **Директор,**

 **Пламенка Бојчева**